南陽小將張彥硤口鎮稅人場射虎歌
作者：韋莊
朝代：唐

paragraphs: 海內昔年狎太平，橫目穰穰何崢嶸。
天生天殺豈天怒，忍使朝朝餵猛虎。
關東驛路多丘荒，行人最忌稅人場。
張彥雄特制殘暴，見之叱起如叱羊。
鳴弦霹靂越幽阻，往往依林猶抵拒。
草際旋看委錦茵，腰間不更抽白羽。
老饕已斃衆雛恐，童稚揶揄皆自勇。
忠良效順勢亦然，一劒猜狂敢輕動。
有文有武方爲國，不是英雄伏不得。
試徵張彥作將軍，幾箇將軍願策勳。